KOMISIJAS REGULA (ES) 2022/1343

(2022. gada 29. jūlijs),

ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz maksimālajiem acehinocila, hlorantraniliprola un emamektīna atlieku līmeņiem konkrētos produktos un uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 49. panta 2. punktu,

tā kā:

(1) Acehinocila, hlorantraniliprola un emamektīna maksimālie atlieku līmeņi (MAL) tika noteikti Regulas (EK) Nr. 396/2005 III pielikuma A daļā.

(2) Eiropas Pārtikas nekaitīguma iestāde (“Iestāde”) saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem acehinocila MAL (2). Attiecībā uz dažiem produktiem Iestāde ieteica paaugstināt vai saglabāt spēkā esošos MAL. MAL attiecībā uz šiem produktiem spēkā esošajā vai Iestādes noteiktajā līmenī būtu jānosaka Regulas (EK) Nr. 396/2005 II pielikumā. Iestāde arī secināja, ka attiecībā uz MAL, kas noteikti greipfrūtiem, apelsīniem, citroniem, laimiem, mandarīniem, lazdu riekstiem, āboliem, bumbieriem, cidonijām, mespiliem, lokvām/Japānas mespiliem, galda un vīna vīnogām, tomātiem, baklažāniem, apiņiem, cūkām (muskuļiem, taukaudiem, aknām, nierēm), liellopiem (muskuļiem, taukaudiem, aknām, nierēm, pienam), zirgiem (muskuļiem, taukaudiem, aknām, nierēm, pienam), daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Risks patērētājiem nepastāv, tāpēc MAL attiecībā uz šiem produktiem spēkā esošajā vai Iestādes noteiktajā līmenī būtu jānosaka Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(3) Attiecībā uz hlorantraniliprolu Iestāde saskaņā ar Regulas (EK) Nr. 396/2005 (3) 12. panta 1. punktu iesniedza pamatotu atzinumu par spēkā esošajiem MAL. Tā ieteica pazemināt MAL mandelēm, Brazīlijas riekstiem, Indijas riekstiem, kastaņiem, kokosriekstiem, lazdu riekstiem, Makadāmijas riekstiem, pekanriekstiem, pīniju riekstiem, pistācijām, valriekstiem, āboliem, bumbieriem, cidonijām, mespiliem, lokvām/Japānas mespiliem, cukurkukurūzai, ziedkāpostiem, selerijām, kafijas pupiņām un muskuļiem (cūku, liellopu, aitu, kazu un zirgu). Attiecībā uz citiem produktiem tā ieteica paaugstināt vai saglabāt spēkā esošos MAL. Spēkā esošie vai Iestādes noteiktie MAL attiecībā uz minētajiem produktiem būtu jānosaka Regulas (EK) Nr. 396/2005 II pielikumā. Attiecībā uz lapu kāpostiem Iestāde ieteica saglabāt spēkā esošo MAL 20 mg/kg. Tomēr dalībvalstis lūdza paaugstināt MAL lapu kāpostiem līdz 40 mg/kg, kas ir saskaņā ar Codex maksimāli pieļaujamais atlieku līmenis (CXL) redīsu lapām, jo redīsu lapas patlaban ir klasificētas Regulas (EK) Nr. 396/2005 II pielikuma B daļas apakšgrupā “Lapu kāposti”. 2015. gadā, kad Savienības tiesību aktos tika ieviests CXL redīsu lapām, Savienības tiesību aktos nebija skaidri minētas redīsu lapas. Tādējādi tika uzskatīts, ka tās pieder apakšgrupai “Augu (tostarp Brassica ģints sugu) jaunās lapiņas”, nevis apakšgrupai “Lapu kāposti”. Dalībvalstis lūdza ievērot pašreizējo klasifikāciju. Iestāde arī secināja, ka attiecībā uz MAL, kas noteikti dārzeņpipariem/paprikai, melonēm, arbūziem, vīnogu lapām un līdzīgām sugām, zemesriekstiem, saulespuķu sēklām un rapšu sēklām, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Risks patērētājiem nepastāv, tāpēc MAL attiecībā uz šiem produktiem spēkā esošajā vai Iestādes noteiktajā līmenī būtu jānosaka Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(4) Attiecībā uz emamektīnu Iestāde saskaņā ar Regulas (EK) Nr. 396/2005 (4) 12. panta 1. punktu iesniedza pamatotu atzinumu par spēkā esošajiem MAL. Tā ierosināja mainīt atlieku definīciju attiecībā uz emamektīnu B1a un tā sāļiem, kas izteikti kā emamektīns B1a (brīvā bāze). Tā ieteica pazemināt MAL plūmēm, kartupeļiem, gurķiem, pipargurķīšiem, tumšzaļajiem kabačiem, melonēm, arbūziem, brokoļiem, ziedkāpostiem, Briseles kāpostiem, galviņkāpostiem, salātu baldriņiem, kressalātiem un citiem dīgstiem un dzinumiem, barbarejām, sējas pazvērītēm/rukolas salātiem, brūnajām sinepēm, augu (arī Brassica ģints sugu) jaunajam lapiņām, kārvelei, maurlokiem, lapu selerijām, pētersīļiem, salvijai, rozmarīnam, timiānam, bazilikam un ēdamiem ziediem, lauru lapām, estragonam, zirņiem (bez pākstīm) un artišokiem. Attiecībā uz citiem produktiem Iestāde ieteica spēkā esošos MAL paaugstināt vai saglabāt. MAL attiecībā uz šiem produktiem spēkā esošajā vai Iestādes noteiktajā līmenī būtu jānosaka Regulas (EK) Nr. 396/2005 II pielikumā. Iestāde secināja, ka par MAL, kas noteikti apelsīniem, citroniem, mandarīniem, galda un vīna vīnogām, ķirbjiem, platlapu cigoriņiem/endīvijām, kokvilnas sēklām, cūkām (muskuļiem, taukaudiem, aknām, nierēm), liellopiem (muskuļiem, taukaudiem, aknām, nierēm), aitām (muskuļiem, taukaudiem, aknām, nierēm), kazām (muskuļiem, taukaudiem, aknām, nierēm), zirgiem (muskuļiem, taukaudiem, aknām, nierēm), citiem lauksaimniecības dzīvniekiem (muskuļiem, taukaudiem, aknām, nierēm) un pienam (liellopu, aitu, kazu, zirgu), nav pilnīgas informācijas un ka riska pārvaldītājiem būtu jāturpina šā jautājuma izskatīšana. Risks patērētājiem nepastāv, tāpēc MAL attiecībā uz šiem produktiem spēkā esošajā vai Iestādes noteiktajā līmenī būtu jānosaka Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Iestāde arī secināja, ka daļa informācijas par MAL aprikozēm nav pieejama. Saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošos MAL attiecībā uz dažiem produktiem, tostarp aprikozēm. Iestāde atzinumā (5) secināja, ka visas prasības attiecībā uz iesniegto datu pilnīgumu ir izpildītas un ka pieteikuma iesniedzēja pieprasītais aprikožu MAL grozījums ir pieņemams. Šis grozījums ir aplūkots Komisijas Regulā (ES) 2022/476 (6), tāpēc papildu informācija par aprikozēm nav vajadzīga.

(5) Iestādes sniegtajos pamatotajos atzinumos ņemti vērā spēkā esošie CXL. MAL noteikšanā ir ņemti vērā CXL, kas Savienībā patērētājiem ir droši.

(6) Attiecībā uz produktiem, uz kuriem lietot attiecīgo augu aizsardzības līdzekli Savienībā nav atļauts un attiecībā uz kuriem nav noteiktas ne importa pielaides, ne CXL, būtu jānosaka tādi MAL, kas vienādi ar īpatnējo noteikšanas robežu, vai būtu jāpiemēro sākotnējais MAL, kā noteikts Regulas (EK) Nr. 396/2005 18. panta 1. punkta b) apakšpunktā.

(7) Par vajadzību atsevišķas noteikšanas robežas koriģēt Komisija ir apspriedusies ar Eiropas Savienības references laboratorijām pesticīdu atlieku noteikšanai. Par vairākām vielām minētās laboratorijas secināja, ka atsevišķām precēm tehnikas attīstība prasa noteikt īpatnējās noteikšanas robežas.

(8) Balstoties uz Iestādes sniegtajiem pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(9) Par jaunajiem MAL notika apspriešanās ar Savienības tirdzniecības partneriem Pasaules tirdzniecības organizācijā, un to komentāri ir ņemti vērā.

(10) Tāpēc Regula (EK) Nr. 396/2005 būtu attiecīgi jāgroza.

(11) Lai nodrošinātu produktu normālu tirdzniecību, pārstrādi un patēriņu, šajā regulā būtu jāparedz pārejas pasākumi attiecībā uz produktiem, kuri ir ražoti pirms MAL grozījumiem un par kuriem informācija liecina, ka tiek saglabāts augsts patērētāju aizsardzības līmenis.

(12) Pirms grozīto MAL piemērošanas būtu jāparedz pietiekami ilgs laiks, lai dalībvalstis, trešās valstis un pārtikas apritē iesaistītie operatori varētu sagatavoties jauno no MAL grozījumiem izrietošo prasību izpildei.

(13) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants Regula (EK) Nr. 396/2005 tās redakcijā pirms grozījumiem, kas izdarīti ar šo regulu, joprojām tiek piemērota produktiem, kuri Savienībā ražoti vai tajā importēti pirms 2023. gada 22. februāra.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2023. gada 22. februāra.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 29. jūlijā Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) Eiropas Pārtikas nekaitīguma iestāde. Reasoned opinion on the review of the existing maximum residue levels for acequinocyl according to Article 12 of Regulation (EC) No 396/2005. EFSA Journal 2020; 18(1): 5983.

(3) Eiropas Pārtikas nekaitīguma iestāde. Reasoned opinion on the review of the existing maximum residue levels for chlorantraniliprole according to Article 12 of Regulation (EC) No 396/2005. EFSA Journal 2020; 18(9): 6235.

(4) Eiropas Pārtikas nekaitīguma iestāde. Reasoned opinion on the review of the existing maximum residue levels for emamectin according to Article 12 of Regulation (EC) No 396/2005. EFSA Journal 2019;17(8):5803.

(5) Reasoned opinion on the modification of the existing maximum residue levels for emamectin in various crops. EFSA Journal 2021;19(8):6824.

(6) Komisijas Regula (ES) 2022/476 (2022. gada 24. marts), ar ko Eiropas Parlamenta un Padomes Regulas (EK) Nr. 396/2005 II, III un IV pielikumu groza attiecībā uz etiķskābes, azoksistrobīna, benzovindiflupīra, ciāntraniliprola, ciflufenamīda, emamektīna, flutolanila, sērkaļķa, maltodekstrīna un prohinazīda maksimālajiem atlieku līmeņiem konkrētos produktos vai uz tiem (OV L 98, 25.3.2022., 9. lpp.).